Kaapse vullisdepot gesluit weens Covid-19Argieffoto ter illustrasie. (Foto: Unsplash) ’n Vullisdepot in Woodstock, Kaapstad, moes sy deure noodgedwonge sluit nadat ’n werknemer positief vir die nuwe koronavirus getoets het. Die Stad Kaapstad het Maandag in ’n verklaring gesê die betrokke vullisdepot sal vir die volgende drie dae gesluit bly sodat die fasiliteit en sy voertuie ontsmet kan word. Luidens die verklaring is alle persone wat moontlik in kontak met die betrokke werknemer kon kom, reeds nagespeur en in selfisolasie geplaas. Die munisipaliteit waarsku inwoners in die omgewing van Woodstock dat hulle moontlik ’n vertraging in vullisverwyderingsdienste gaan ervaar as gevolg van die vullisdepot wat tydelik gesluit moes word. Die inwoners word versoek om hul vullis vir tyd en wyl in hul erf te hou totdat dit verwyder kan word. Altesaam 9 294 bevestigde gevalle Covid-19 is teen vanoggend in die Wes-Kaap aangemeld, met 149 pasiënte wat reeds weens die virus omgekom het. Volgens die Stad Kaapstad was dit net ’n kwessie van tyd voordat veiligheidsmaatreëls vir die koronavirus ’n invloed op noodsaaklike dienslewering sou hê. “Die Stad het ’n gebeurlikheidsplan gereed om te verseker dat bedrywighede en dienslewering so ver as moontlik voortgaan terwyl die gesondheid en veiligheid van ons personeel en die publiek verseker word,” lui die verklaring. Die Stad onderneem ook om die agterstand in vullisverwydering in die omgewing van Woodstock so gou as moontlik te hanteer.